Imtella' April 16, 2021 It-tmexxija tal-Park tal-Majjistral qalet li bdiet tinvestiga l-kawża tal-mewt ta' bosta fniek slavaġ fil-park. F'post fuq Facebook, it-tmexxija tal-park qalet li wara l-aħbar imxandra fuq TVM fis-7 ta' April li għadda, il-Park tal-Majjistral beda minnufih jinvestiga l-kawża tal-mewt ta' fniek slavaġ li bdew jinstabu f'dan il-park. Ma' TVM, bdiewa Maltin li għandhom r-raba' tagħhom fit-Tramuntana ta' Malta esprimew it-tħassib li kuljum fil-park kienu qegħdin isibu fniek slavaġ mejtin. Qalu li dan kien qiegħed iseħħ kawża ta' virus li ddaħħal minn xi ħadd bl-intenzjoni li joqtolhom. Il-bdiewa li tkellmu ma' TVM qalu li l-fniek kienu qed jinstabu mejtin anki biż-żrameġ magħhom u kawża ta' dan il-virus li jaffettwa biss lill-fniek slavaġ. TVM tkellem ukoll mad-Direttur Ġenerali fil-Ministeru tal-Agrikoltura Dr Mario Spiteri fejn qal li dan il-virus qed jikkawża moħqrija kbira għax bih il-fniek slavaġ jgħaddu minn martirju qabel imutu. Dr Spiteri għamilha ċara li dan il-virus ma jaffettwax lill-fniek li nieklu u l-marda li għandhom il-fniek slavaġ ma tiġix trasmessa lill-bniedem. Huwa qal li diġà tkellem ma' veterinarji barranin dwar din il-marda li mhux biss qed taffettwa l-fniek slavaġ li jgħixu fil-Park tal-Majjistral iżda wkoll dawk f'Għawdex. Intant it-tmexxija tal-Park tal-Majjistral talbet lill-viżitaturi biex iżommu għajnejhom fuq dawn il-fniek mejta u jinformawhom dwarhom. It-tmexxija appellat lill-pubbliku biex la huma u lanqas il-klieb tagħhom ma jmissu dawn il-fniek mejta u jieħdu l-prekawzjonijiet meħtieġa. Fniek slavaġ qed jgħaddu minn martirju qabel imutu